als_Latn dik_Latn sag_Latn
AMC dhe Alo 116 nisin fushatën për internet të sigurt03-27-2013
Fushata kombëtare e informimit për Internet të Sigurt, ka shtrirë tashmë gjeografinë e saj në shkollat e Tiranës, Elbasanit dhe Krujës. Kjo fushatë, e nisur nga AMC dhe Alo 116 në muajin shkurt me rastin e Ditës Botërore të Internetit të Sigurt, synon të informojë fëmijët dhe prindërit e tyre se si të ruhen nga ekspozimi ndaj përmbajtjeve të papërshtatshme gjatë lundrimit në internet. Në takimet informuese janë përfshirë, jo vetëm nxënës, por edhe mësues dhe komuniteti i prindërve, informimi i të cilëve është shumë i rëndësishëm.
Përfaqësues të AMC dhe Alo 116 kanë zhvilluar takime të ndryshme në shkollat 9-vjeçare të Tiranës, nga të cilat mund të veçohen Dora D’istria dhe Osman Myderizi, ku takimet informuese u zhvilluan në prani të nxënësve, mësuesve dhe prindërve. Një vëmendje të veçantë AMC dhe Alo 166 u kanë kushtuar fëmijëve të shtëpisë së fëmijës “Zyber Hallulli”. Fushata informuese do ta zgjerojë gjeografinë e saj gjatë këtyre dy muajve deri në përfundimin e vitit shkollor, për të vazhduar përsëri në shtator. Kjo është fushata e parë kombëtare e zhvilluar në një numër kaq të madh shkollash, që përkon me mbrojtjen e qytetarëve dhe sidomos fëmijëve, nga përmbajtja e papërshtatshme që mund të aksesohet në internet apo që shënjestron përdoruesit, shpesh duke paraqitur rrezikshmëri të lartë. Ky lloj ndërgjegjësimi është i domosdoshëm për të rritur sigurinë në përdorimin e internetit dhe për të garantuar mbrojtje më të madhe për qytetarët.
Gjatë aktiviteteve të fushatës, është shpërndarë një broshurë e përgatitur nga AMC posaçërisht për këtë çështje, e cila përmban këshilla për prindërit dhe fëmijët, rreth përdorimit të internetit me siguri dhe përgjegjësi. Angazhimi i AMC në këtë fushatë ndërgjegjësuese përkon me vlerat e përgjegjësisë së saj sociale, duke synuar ardhjen në ndihmë ndaj komunitetit përmes nismave me impakt domethënës.
als_Latn als_Latn als_Latn als_Latn